Hannemarie Ragn Jensen

Hannemarie Graff Ragn Jensen (11. november 1938 i København – 23. maj 2014) var en dansk kunsthistoriker.

Hun blev klassisksproglig student fra Østre Borgerdyd Gymnasium i 1957 og mag.art. i kunsthistorie og italiensk fra Københavns Universitet 1966. Ragn Jensen var på ophold ved Det Danske Institut for Videnskab og Kunst i Rom i 1961 efter at have modtaget et legat fra Dronning Ingrids Romerske Fond og gennemførte i 1964 en studierejse i Grækenland, Tyrkiet og Iran, hvor hun besøgte en lang række byer. Hun foretog også studierejser til Frankrig, Holland, Østrig, Tyskland og England.

I 1968 blev hun amanuensis og 1972 lektor i kunsthistorie ved Kunsthistorisk Laboratorium, senere Institut for Kunsthistorie og Teatervidenskab, på Københavns Universitet, hvorfra hun i 2004 lod sig pensionere. Hun var kendt som en engageret og vidende underviser, som prægede flere generationer af kunsthistorikere.

Hendes to forskningsmæssige tyngdepunkter var henholdsvis den italienske renæssance og dansk guldalderkunst, og i 1984 var hun blandt initiativtagerne til oprettelsen af Forum for Renæssancestudier, som var et uformelt tværfagligt samarbejde på universitetet. Især guldaldermalerne C.W. Eckersberg, J.L. Lund, Constantin Hansen og Georg Hilker optog hende. Ragn Jensen var italienskkyndig og oversatte i 1996 Cennino Cenninis Il libro dell'arte til dansk som Bogen om malerkunsten. I 1971 havde hun for Lademann oversat Milepæle i verdenskunsten: Islamisk kunst af Ernst J. Grube fra engelsk, og i 1973 var hun sammen med Palle Lauring oversætter af Ernst H. Gombrichs The Story of Art som Kunstens historie (Gyldendal 1973 og 1979). Hun var desuden bidragyder til fjerde udgave af Weilbachs Kunstnerleksikon.

Hannemarie Ragn Jensen blev begravet fra Mariendals Kirke.

Bibliografi i udvalg 
 Christian Elling: Bibliografi, København: Gyldendal 1970.
 (sammen med Henrik Bramsen:) "Eckersbergs brevkoncepter 1813-16", Meddelelser fra Thorvaldsens Museum (1973).
 (sammen med Marianne Marcussen:) Billedbeskrivelse: Et redskab til billedanalyse, Københavns Universitet 1980. 
 "Constantin Hansen: A 19th-century Danish Classicist", Hafnia, 10 (1985).
 "Det romantiske kvindeportræt", i: Hans Boll-Johansen & Flemming Lundgreen-Nielsen (red.): Kaos og kosmos: Studier i europæisk romantik, København: Museum Tusculanums Forlag 1989. 
 "For fædrelandet og friheden", i: Ernst Jonas Bencard, Anders Kold & Peter S. Meyer (red.): Kunstværkets krav: 27 fortolkninger af dansk kunstværker, Forlaget Palle Fogtdal 1990. 
 "Danish Painters of the Golden Age and the Excavations of the Ancient Monuments in Rome", i: Marjatta Nielsen (red.): The Classical Heritage in Nordic Art and Architecture, Museum Tusculanums Forlag 1990. 
 "Årene i Rom 1835-1843" & "Universitetets Vestibule", i: Bjarne Jørnæs & Stig Miss (red.): Constantin Hansen 1804-1880, København: Thorvaldsens Museum 1991. 
 "Videnskaben, Mennesket og Naturen: Andreas Friis' udsmykning i universitetsbibliotekets 2. afdeling, UB 2", i Københavns Universitets Almanak, Skriv- og Rejse-Kalender (1993).
 "På skovtur med professor C.W. Eckersberg", Almanak (1994).
 "Udsmykningerne i Københavns Universitets forhal og festsal", i: Boris Otovic (red.): Universitas: Kunst fra samlingen på Københavns Universitet, Københavns Universitet 1996. 
 (sammen med Marianne Pade & Lene Waage Petersen, red.:) Avignon & Naples: Italy in France-France in Italy in the Fourteenth Century, L'Erma di Bretschneider 1997.
 "The Decoration of the Vestibule at the University of Copenhagen, Frue Plads by Constantin Hansen and Georg Christian Hilker", Meddelelser fra Thorvaldsen Museum (1997).
 (sammen med Øystein Hjort:) Kundskabens huse: Kunst på Københavns Universitet, Museum Tusculanums Forlag 2002. 
 "En bedrift - Den Grundlovgivende Rigsforsamling malet af Constantin Hansen", i: Verden set på ny: Fotografi og malerkunst i Danmark 1840-1900, Det Nationale Fotomuseum 2002. 
 (sammen med Solfrid Söderlind & Eva-Lena Bengtsson, red.:) Inspirationens skatkammer: Rom og skandinaviske kunstnere i 1800-tallet, Museum Tusculanums Forlag 2003. 
 "On Danish Painters Collecting Antiquities for the Royal Academy in Copenhagen", i: Jane Fejfer, Tobias Fischer-Hansen & Annette Rathje (red.): The Rediscovery of Antiquity: The Role of the Artist, Museum Tusculanum Press 2003. 
 "Christian 4.s malerier", i: Steffen Heiberg (red.): Christian 4. og Frederiksborg, Aschehoug 2006.

Kilder 
 Biografi i Ernst J. Grube: Milepæle i verdenskunsten: Islamisk kunst, København: Lademann 1971.
 Peter Michael Hornung: Nekrolog, Politiken, maj 2014.

Kunsthistorikere fra Danmark
Ansatte ved Københavns Universitet
Faglitterære forfattere fra Danmark
Danskere i 1900-tallet
Danskere i 2000-tallet
Oversættere fra Danmark
Personer fra København
Studenter fra Østre Borgerdyd Gymnasium